Source: https://beta.e-justice.europa.eu/16/MT/national_justice_systems?ESTONIA&clang=et
Timestamp: 2019-07-19 10:22:50+00:00

Document:
Sellel lehel antakse ülevaade Eesti kohtusüsteemist.
Kohtukorraldus – kohtusüsteemid
Eesti põhiseaduse kohaselt mõistab õigust ainult kohus, kes on oma tegevuses sõltumatu. Kohus mõistab õigust kooskõlas põhiseaduse ja muude seadustega. Põhiseadusest lähtudes on Eesti kohtusüsteemil kohtumõistmise ainupädevus. Kohus on oma ülesannete täitmisel sõltumatu täidesaatvast ja seadusandlikust võimust.
Eesti kohtusüsteem on kolmeastmeline. Maakohtud ja halduskohtud on esimese astme kohtud. Eestis on neli maakohut: Harju, Viru, Tartu ning Pärnu Maakohus. Halduskohtuid on Eestis kaks: Tallinna ja Tartu Halduskohus. Maa- ja halduskohtud jagunevad kohtumajadeks.
Ringkonnakohtud on teise astme kohtud, kes vaatavad apellatsiooni korras läbi esimese astme kohtu lahendeid. Ringkonnakohtuid on kaks: Tallinna ja Tartu Ringkonnakohus.
Riigikohus on kõrgeima astme kohus, kes vaatab kassatsiooni korras läbi teise astme kohtu lahendeid. Eesti kohtusüsteemis ei ole eraldi konstitutsioonikohut. Riigikohus täidab ka põhiseaduslikkuse järelevalve kohtu ülesandeid.
Esimese ja teise astme kohtuid haldab justiitsministeerium koostöös kohtute haldamise nõukojaga. Kohtute haldamise nõukoda on kohtusüsteemi juhtimiseks kokku kutsutud nõuandev kogu, mille tööd juhib Riigikohtu esimees. Esimese ja teise astme kohtuid rahastatakse justiitsministeeriumi eelarve kaudu riigieelarvest. Riigikohus haldab ennast iseseisvalt ja tal on eraldiseisev eelarve.
Kohtute haldamise nõukotta kuuluvad:
Riigikohtu esimees, kes on ühtlasi ka nõukoja esimees;
viis kohtunike täiskogu poolt kolmeks aastaks valitud kohtunikku;
kaks Riigikogu liiget;
advokatuuri esimees;
riigi peaprokurör või tema nimetatud riigiprokurör;
õiguskantsler või tema nimetatud esindaja;
justiitsminister või tema esindaja, kes osaleb nõukoja istungil ja kellel on sõnaõigus.
Nõukoda annab nõusoleku:
kohtu tööpiirkonna, kohtu struktuuri, kohtu ja kohtumaja täpse asukoha ning kohtu ja kohtumajas alaliselt teenistuses olevate kohtunike ja rahvakohtunike arvu määramisel;
kohtu esimehe ametisse nimetamisel ja ennetähtaegsel vabastamisel;
kohtu kodukorra kehtestamisel;
kohtunikukandidaatide arvu määramisel;
kohtumaja juhile lisatasu määramisel;
kohtute infosüsteemi registriandmete koosseisu ja nende esitamise korra kehtestamisel;
rahvakohtunikule makstava tasu suuruse ja maksmise korra määramisel.
Nõukoda:
annab eelneva seisukoha kohtute aastaeelarvete kujundamisel ja muutmise põhimõtete kohta;
annab arvamuse Riigikohtu kohtuniku vabale kohale kandideerivate isikute kohta;
annab arvamuse kohtuniku vabastamise kohta;
arutab eelnevalt läbi Riigikohtu esimehe poolt Riigikogule esitatava ülevaate kohtukorralduse, õigusemõistmise ja õiguse ühetaolise kohaldamise kohta;
arutab muid küsimusi Riigikohtu esimehe või justiitsministri algatusel.
Kohtute hierarhia
Eesti kohtusüsteem on kolmeastmeline:
esimese astme kohtud on maakohtud ja halduskohtud;
teise astme kohtud on ringkonnakohtud (apellatsioonikohtud);
kõrgeima astme kohus on Riigikohus (kassatsioonikohus).
Üldkohtutena arutavad maakohtud tsiviil-, kriminaal- ja väärteoasju. Halduskohtud arutavad esimese astme kohtuna seadusega nende pädevusse antud haldusasju. Ringkonnakohtud on teise astme kohtud, kes vaatavad apellatsiooni korras läbi maakohtute ja halduskohtute lahendeid. Riigikohus on kõrgeim kohus, kes vaatab ringkonnakohtu lahendeid läbi kassatsiooni korras. Riigikohus on ühtlasi põhiseaduslikkuse järelevalve kohus.
Üldteavet Eesti õigussüsteemi kohta on võimalik leida justiitsministeeriumi veebilehelt.
Ülevaadet Eesti kohtusüsteemi kohta on võimalik leida kohtute veebilehelt.
Kas juurdepääs andmebaasile on tasuta?
Juurdepääs Eesti õigus- ja kohtusüsteemi käsitlevale teabele on tasuta.
Viimati uuendatud: 08/08/2018

References: Kohus 
 Kohus 

Riigikohus 
 Riigikohus 
 Riigikohus 
 kohus 
 Riigikohus 
 Riigikohus 
 Riigikohus